ORDE do 16 de novembro de 2006 pola que se establecen as bases reguladoras e se convoca a concesión de axudas para paliar os danos causados nas explotacións marisqueiras e na industria da conserva polas inundacións acaecidas no pasado mes de outubro en Galicia.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 17/11/2006

O Decreto 180/2006, do 19 de outubro, de medidas urxentes para a reparación dos danos causados polas inundacións acaecidas nos días 2 e 3 de outubro en Galicia, adoptou unha serie de medidas e axudas para reparar e paliar, na medida do posible, os distintos danos causados polas inundacións, determinando o ámbito xeográfico de aplicación.
O Decreto 188/2006, do 26 de outubro, polo que se modifica o Decreto 180/2006, do 19 de outubro, de medidas urxentes para a reparación dos danos causados polas inundacións acaecidas nos días 2 e 3 de outubro en Galicia, amplía tanto o marco temporal como o xeográfico para amparar as novas inundacións que están a asolar a nosa comunidade autónoma, así como o ámbito das axudas, incorporando no seu artigo 8 a posibilidade de concesión de axudas aos danos causados polas inundacións nas explotacións marisqueiras e na industria da conserva que non foran cubertas polas medidas que puidesen adoptar outras administracións ou por calquera fórmula de aseguramento, público ou privado, atribuíndo á Consellería de Pesca e Asuntos Marítimos a facultade de ditar as disposicións necesarias para desenvolver o citado decreto.
Mediante a publicación desta orde arbítranse axudas, polo procedemento de concesión directa, para paliar as repercusións que as inundacións están provocando nos bancos marisqueiros da comunidade autónoma, sitos na praia de Raposiño, no concello da Pobra do Caramiñal, as praias de Portomouro, Fontenla e Pedra Rubia no concello de Boiro, a praia de Padrón e a praia Da Seca no concello de Poio e na praia da Torre no concello de Rianxo, así como en industrias conserveiras sitas no concello de Poio.
As medidas obxecto desta orde recollen as accións realizadas polos profesionais ou levadas a cabo por organizacións que actúen no nome dos produtores,
que contribúan á consecución dos obxectivos de limpeza, recuperación e rexeneración dos bancos marisqueiros así como a reparación das instalacións, edificacións e reposición de maquinaria, bens e mercadorías en industrias conserveiras.
Dentro do marco establecido pola normativa da Comunidade Autónoma de Galicia establécense as bases e condicións así como o procedemento de concesión das distintas liñas de axudas.
Con tal obxecto, e facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Ámbito de aplicación.
As axudas reguladas nesta orde aplicaranse á reparación dos danos causados no mes de outubro nos bancos marisqueiros da comunidade autónoma sitos na praia de Raposiño, no concello da Pobra do Caramiñal, as praias de Portomouro, Fontenla e Pedra Rubia no concello de Boiro, a praia de Padrón e a praia Da Seca no concello de Poio e na praia da Torre no concello de Rianxo, así como en industrias conserveiras sitas no concello de Poio.
Para o outorgamento e concesión das axudas reguladas nesta orde observarase ao disposto nas normas seguintes:
a) Preceptos básicos da Lei 38/2003, do 17 de novembro, xeral de subvencións.
b) Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, e modificada polas leis 8/1999, do 30 de decembro, Lei 5/2000, do 28 de decembro, Lei 3/2002, do 29 de abril, Lei 7/2002, do 27 de decembro, Lei 9/2003, do 23 de decembro, e 14/2004, do 29 de decembro.
c) Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
d) Normativa comunitaria de aplicación ás axudas.
Artigo 2º.-Obxecto e natureza.
1. Esta orde ten por obxecto aprobar as bases reguladoras e a convocatoria dun procedemento de concesión directa das axudas establecidas no Decreto
180/2006, do 26 de outubro, modificado polo 188/2006.
2. A natureza destas axudas terá carácter subsidiario e complementario respecto de calquera outro sistema de cobertura de danos, público ou privado, estatal ou internacional, de que poidan ser beneficiarios os afectados, e cando os citados sistemas non cubran a totalidade dos danos serán compatibles en concorrencia con outras subvencións, indemnizacións, axudas, ingresos e recursos procedentes de sistemas públicos ou privados, nacionais ou internacionais, ata o límite do dano producido.
Artigo 3º.-Beneficiarios.
1. Poderán acollerse ás axudas establecidas nesta orde:
a) As entidades de interese colectivo definidas na Lei 6/1993, do 11 de maio, de pesca de Galicia, como calquera forma asociativa de dereito público ou privado, tales como confrarías, asociacións, cooperativas e organizacións constituídas por produtores de base e organizadas para desenvolver actividades consideradas na dita lei, que xestionan ou teñen aprobados plans de explotación marisqueira para o ámbito xeográfico previsto no artigo 1 desta orde.
b) As industrias da conserva que sufriran danos nas súas instalacións ou maquinaria , sempre que se atopen sitas fisicamente no ámbito de aplicación do artigo 1 desta orde.
Artigo 4º.-Proxectos obxecto de subvención.
Poderán ser obxecto de axuda, de conformidade con esta orde, os proxectos de plans de limpeza, recuperación, acondicionamento e rexeneración dos bancos marisqueiros recollidos no artigo 1 presentados polas entidades recollidas no artigo 3.a) e a reparación das edificacións, instalacións e reposición da maquinaria, bens e mercadorías, así como nos vehículos comerciais ou industriais afectos a estas actividades presentados polas entidades recollidas no artigo 3.b).
Para ter acceso a estas axudas, os investimentos deberán cumprir as condicións seguintes:
a) Ofrecer unha garantía suficiente de viabilidade técnica das accións que se pretendan executar.
b) Evitar efectos prexudiciais, en particular, ou perigo de creación de capacidades de produción excedentarias.
c) Dispor das preceptivas concesións, autorizacións, permisos ou licenzas para levar a cabo os investimentos previstos e a súa posterior posta en produción.
Artigo 5º.-Obrigas dos beneficiarios.
Os beneficiarios, ao formalizar a súa solicitude, sométense voluntariamente ao cumprimento das condicións que se establecen nesta orde para a concesión e pagamento das axudas, así como ao cumprimento dos requisitos estipulados na normativa de aplicación a estas.
2. Os beneficiarios deberán:
a) Facilitar toda a información que lles sexa requirida en relación coas axudas e someterse ás actuacións de comprobación que deba efectuar a entidade concedente, así como aos órganos de fiscalización e control da comunidade autónoma, da Administración xeral do Estado e da Unión Europea.
b) Comunicar ao órgano concedente a obtención doutras subvencións, axudas, ingresos ou recursos que financien as actividades subvencionadas.
c) Destinar as axudas, os bens e materiais subvencionados ao fin concreto para o que se conceda a axuda durante un período mínimo de cinco anos, no caso de bens inscritibles nun rexistro público, e de dous anos nos demais casos.
d) Conservar os documentos xustificativos da aplicación dos fondos recibidos durante un mínimo de cinco anos desde a percepción do último pagamento, para os efectos de comprobación e control.
e) Garantir a participación de todos os membros das súas entidades, e que sexan titulares de permisos de explotación de marisqueo a pé e os armadores e mariñeiros que se dedicaran a actividade marisqueira nesas datas, nos labores de limpeza, rexeneración, acondicionamento e recuperación dos bancos marisqueiros, distribuíndo as xornadas de traballo en quendas rotatorias que permitan que todos traballen o mesmo número de horas e días.
3. A presentación da solicitude suporá a autorización ao órgano xestor para obter dos organismos competentes os certificados de que está ao día no cumprimento das obrigas tributarias co Estado e coa Seguridade Social e de que non ten débedas pendentes de pagamento á Xunta de Galicia. Non obstante, se por razóns técnicas ou doutra índole o órgano xestor non puidese obter estes certificados, poderán serlle requiridos ao interesado. Todo isto de conformidade co que establece o artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para 2006.
Artigo 6º.-Gastos subvencionables.
1. Poderán concederse axudas para os seguintes gastos, sempre que sexan necesarios para a execución dos proxectos referidos no artigo anterior:
a) Os derivados de accións materiais sobre o medio natural para a limpeza, rexeneración, recuperación e acondicionamento dos bancos marisqueiros previstos nesta orde.
b) A adquisición ou aluguer de maquinaria, utensilios e elementos auxiliares para a realización das tarefas regulados no punto anterior.
c) A adquisición de semente e area destinada aos bancos marisqueiros que se sinalan nesta orde.
d) O pagamento aos membros das entidades beneficiarias enumeradas no artigo 3.a) desta orde polas tarefas de limpeza, rexeneración, recuperación e acondicionamento dos bancos marisqueiros. A contía que se aboará neste caso, en ningún caso poderá
superar os ingresos medios das mariscadoras nas mesmas datas neses bancos marisqueiros nos últimos dous anos, de conformidade cos datos estatísticos facilitados polo concesionarios das lonxas. Este importe será minorado polos ingresos obtidos pola realización da súa profesión habitual. Este pagamento será incompatible coa percepción do dereito á protección de desemprego e co resto das prestacións do sistema da Seguridade Social, non compatibles co traballo.
e) Os gastos financeiros e os xuros derivados dos créditos bancarios asinados polos beneficiarios para facer fronte aos danos causados no mes de outubro nos bancos marisqueiros da comunidade autónoma sitos na praia de Raposiño, no concello da Pobra do Caramiñal, a praia de Padrón e a praia Da Seca no concello de Poio e na praia da Torre no concello de Rianxo, así como en industrias conserveiras sitas no concello de Poio.
f) Respecto da industria conserveira, os gastos de reparación das edificacións, instalacións e reposición da maquinaria, bens e mercadorías, así como dos vehículos comerciais ou industriais.
Artigo 7º.-Gastos non subvencionables.
Non serán subvencionables os custos relativos a:
a) Os vehículos destinados ao transporte de persoas.
b) A adquisición de material, mobiliario e equipamento de oficina.
c) Os gastos de mantemento e conservación dos bens e equipos.
d) O IVE, agás nos casos en que se presente certificado expreso do Ministerio de Facenda na porcentaxe non recuperable deste.
Artigo 8º.-Incompatibilidades.
A percepción das axudas previstas nesta orde será incompatible coa percepción doutras axudas para o mesmo proxecto, financiadas por fondos europeos.
Artigo 9º.-Crédito orzamentario.
As axudas concederanse con cargo aos créditos previstos nas aplicacións orzamentarias consignadas no seguinte cadro, dos orzamentos xerais da Comunidade Autónoma de Galicia para o ano 2006/2007:
Aplicación:
14.01.612B.470.0
Denominación:
Transferencias correntes a empresas privadas.
Importe:
200.000,00 euros
Aplicación:
14.01.612B.481.0
Denominación:
Transferencias correntes a entidades de interese colectivo.
Importe:
900.000,00 euros
Aplicación:
14.01.612B.770.0
Denominación:
Transferencias de capital a empresas privadas.
Importe:
250.000,00 euros
Aplicación:
14.01.612B.781.0
Denominación:
Transferencias de capital a entidades de interese colectivo.
Importe:
150.000,00 euros.
Artigo 10º.-Presentación de solicitudes.
1. As solicitudes dirixiranse á conselleira de Pesca e Asuntos Marítimos segundo o modelo que figura no anexo I a esta orde, e presentaranse dentro do prazo dun mes contado a partir do día seguinte ao da publicación desta orde no Diario Oficial de Galicia, no rexistro da Consellería de Pesca e Asuntos Marítimos ou no de calquera das súas delegacións territoriais e comarcais ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes virán asinadas polo representante legal da entidade solicitante, xunto coa documentación que se sinala no seguinte artigo.
Artigo 11º.-Documentación.
Coa solicitude deberá achegarse a seguinte documentación (dous exemplares):
a) Documentación acreditativa da personalidade:
1. Copia cotexada do documento nacional de identidade do asinante ou asinantes da solicitude.
2. Tarxeta de identificación fiscal da entidade solicitante.
3. Certificación do órgano competente en que se especifique o acordo polo se lle concede autorización ao asinante para formalizar a solicitude.
4. Certificación do secretario de cada entidade en que se concrete o número de asociados con que conta.
5. Facturas aboadas ou documento equivalente que acredite a realización do gasto, en caso de telo realizado antes da publicación desta orde.
b) Proxecto para o que se solicita a axuda, que deberá conter, polo menos:
1. Memoria descritiva do grao de afección polas inundacións, chuvias e residuos acaecidas durante o mes de outubro nos bancos marisqueiros e nas industrias conserveiras aludidos no artigo 1 desta orde.
2. Memoria descritiva das accións que pretende acometer a entidade solicitante dirixidas á limpeza, recuperación, rexeneración e acondicionamento dos bancos marisqueiros, indicando o custo de cada unha delas e grao de consecución dos obxectivos esperados, no caso das entidades do artigo 3.a).
3. Descrición das accións que se pretenden acometer, calendario de realización e resultados esperados con cada unha delas, con referencia expresa ás previsións de creación ou consolidación de emprego.
c) Orzamento detallado de cada unha das accións propostas, en que o IVE deberá detallarse por separado.
d) Certificación de estar ao día no cumprimento das obrigas coa Seguridade Social, coa Facenda da Comunidade Autónoma galega e coa da Administración xeral do Estado.
e) Declaración responsable de non estar incurso nas causas de prohibición para obter a condición de beneficiario de subvencións, no modelo que figura como anexo III.
Artigo 12º.-Emenda da solicitude.
1. Os órganos responsables da tramitación das solicitudes comprobarán que estas reúnen todos os requisitos recollidos nesta orde. En caso contrario poráselles de manifesto por escrito aos interesados, para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixeran, se considerará que desistiron da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Sen prexuízo do anterior, en calquera momento do procedemento, o servizo xestor poderá requirir a entidade solicitante para que remita aqueles datos ou documentos complementarios que resulten necesarios para a tramitación e adopción da resolución que proceda.
Artigo 13º.-Órganos de xestión e resolución.
1. A tramitación dos expedientes será realizada pola Secretaria Xeral da Consellería de Pesca e Asuntos Marítimos.
2. Trátase dunha liña de axudas na cal non concorren competitivamente os posibles beneficiarios por tratarse de atender á cobertura de necesidades excepcionais que deben ser tidas en conta con extrema urxencia, motivo polo que non procede consignar criterios de avaliación coa súa correspondente ponderación.
Procurarase, na medida do posible, que todos os afectados no sector pesqueiro sexan compensados a través desta liña de axudas.
3. A análise das solicitudes correspóndelle á comisión de valoración, que proporá a aprobación ou denegación das subvencións de xeito motivado.
Os membros da comisión de valoración serán nomeados pola secretaría xeral. A súa composición será publicada nos taboleiros de anuncios da consellería e nos das súas delegacións territoriais.
Poderá estar asistida polo persoal técnico que se considere necesario.
Esta comisión formulará as propostas de resolución nas cales figurarán de xeito individualizado os beneficiarios, os proxectos e investimentos seleccionados así como o importe da subvención proposta ata esgotar o crédito dispoñible.
4. A resolución correspóndelle á conselleira de Pesca e Asuntos Marítimos sen prexuízo da aprobación, se é o caso, polo Consello da Xunta.
Artigo 14º.-Resolución.
1. Recibida a aceptación dos beneficiarios ou transcorrido o prazo para facelo, os órganos competentes emitirán resolución pola que se outorguen ou deneguen as axudas solicitadas.
2. As resolucións emitiranse e notificaranse aos interesados no prazo máximo dun mes desde a presentación da solicitude. O vencemento do prazo máximo indicado sen que se notifique a resolución posibilitará que os interesados poidan entender desestimada a súa pretensión por silencio administrativo.
Artigo 15º.-Recursos.
Contra a resolución que se dite, que pon fin á vía administrativa, poderase interpor, con carácter potestativo, recurso de reposición perante a conselleira de Pesca e Asuntos Marítimos no prazo dun (1) mes a partir do día seguinte ao da súa notificación ou de tres (3) meses contados a partir do día seguinte a aquel en que se produza o acto presunto, segundo sexa o caso, ou recurso contencioso-administrativo perante a sala do contencioso-administrativo do Tribunal Superior de Xustiza de Galicia no prazo de dous (2) meses contados desde o día seguinte ao da súa notificación ou de seis (6) meses contados a partir do día seguinte a aquel en que se produza o acto presunto, segundo os casos.
Todo isto sen prexuízo de que os interesados poidan interpor calquera outro que consideren pertinente.
Artigo 16º.-Modificación do proxecto e subcontratación.
1. Calquera modificación que se pretenda realizar nos investimentos inicialmente previstos, tanto no referente ao orzamento como ás distintas partidas que o compoñen, requirirá a aceptación expresa da Consellería de Pesca e Asuntos Marítimos, e deberá ser posta en coñecemento desta sempre con anterioridade á súa realización.
2. Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos
ou privados, nacionais ou internacionais, poderá dar lugar á modificación da resolución de concesión.
3. Permítese a subcontratación total ou parcial sobre o importe da actividade subvencionada.
Esta subcontratación rexerase polo disposto no artigo 29 da Lei 38/2003, do 17 de novembro, xeral de subvencións.
Artigo 17º.-Xustificación e pagamento.
O aboamento da subvención farase efectivo unha vez cumprido o obxecto para o que se concedeu, o que se xustificará coa presentación da documentación pertinente.
1. Para o cobro da axuda concedida ás entidades ou empresas beneficiarias:
a) Polo que respecta aos gastos realizados, e xustificados documentalmente coa solicitude de axuda, o pagamento realizarase coa resolución de concesión desta.
b) Respecto dos gastos pendentes de realizar e previstos nos proxectos presentados, os pagamentos realizaranse mediante a presentación da documentación xustificativa.
2. As entidades relacionadas no artigo 3.a) deberán achegar, así mesmo, copia da transferencia bancaria, extractos das contas, ordes de transferencia, talóns ou certificacións bancarias que xustifiquen a efectiva realización dos pagamentos aos seus asociados, no suposto do artigo 6.d).
3. Poderán presentarse xustificacións parciais a medida en que se vaian executando as accións. Os pagamentos parciais non poderán superar o 80% do total da axuda concedida, e quedarán condicionados á efectiva realización completa do proxecto e á liquidación definitiva da axuda.
4. No momento da xustificación da execución total do proxecto e, en calquera caso, antes do derradeiro pagamento, o beneficiario presentará unha declaración complementaria do conxunto das axudas solicitadas para o mesmo proxecto, tanto as aprobadas ou concedidas como as pendentes de resolución.
Artigo 18º.-Reintegro.
1. Procederá o reintegro, total ou parcial, da axuda concedida e dos xuros de demora devengados desde o momento do seu pagamento ata a data en que se acorde a procedencia do reintegro nos supostos sinalados no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, segundo redacción dada pola Lei 14/2004, do 29 de decembro, de medidas tributarias e de réxime administrativo.
2. Procederá o reintegro do exceso percibido en supostos en que o importe da subvención, illadamente ou en concorrencia con subvencións ou axudas doutras administracións públicas ou doutras enti
dades públicas ou privadas, nacionais ou internacionais, supere o custo do investimento realizado.
3. A tramitación do correspondente procedemento de reintegro realizarase de acordo co disposto no capítulo IV do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 19º.-Fiscalización, control e réxime sancionador.
Os beneficiarios destas subvencións someteranse ás actuacións de control que realice a Consellería de Pesca e Asuntos Marítimos para o seguimento de proxectos e investimentos aprobados e ás de control financeiro que correspondan á Intervención Xeral da Comunidade Autónoma, así como ás actuacións de comprobación previstas na lexislación do Tribunal de Contas e do Consello de Contas, así como ás dos servizos financeiros da Comisión Europea e do Tribunal de Contas Europeo.
Así mesmo, aos beneficiarios das subvencións seralles de aplicación o réxime de infraccións e sancións previsto no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999.
Artigo 20º.-Publicidade.
A Consellería de Pesca e Asuntos Marítimos publicará no Diario Oficial de Galicia as axudas concedidas con suxeición a esta orde, con expresión do programa e crédito orzamentario a que se imputan, beneficiario, cantidade concedida e finalidade da axuda.
Disposición adicional
En todo o non previsto nesta orde aplicarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, nos preceptos básicos da Lei 38/2003, do 17 de novembro, xeral de subvencións e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións derradeiras
Primeira.-Facúltase o secretario xeral para ditar as disposicións necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de novembro de 2006.
Carmen Gallego Calvar
Conselleira de Pesca e Asuntos Marítimos